钦定古今图书集成/明伦汇编/氏族典/第026卷 > 《王应麟姓氏急就篇》 > 洪皓
## 钦定古今图书集成/明伦汇编/氏族典/第026卷 > 《王应麟姓氏急就篇》 > 洪皓

按《宋史洪皓传》：“皓字光弼，番昜人。少有奇节，慷慨有
经略四方志。登政和五年进士第，宣和中，为秀州司
录。大水，民多失业，皓以拯荒自任。浙东纲米过城下，
皓白守邀留之，守不可，皓曰：‘愿以一身易十万人命’。
人感之切骨，号洪佛子。”建炎三年，擢徽猷阁待制，假
礼部尚书，为大金通问使。皓至太原，留几一年，金遇
使臣，礼日薄。及至云中，黏罕迫仕刘豫。皓曰：“万里御
命，不得奉两宫南归，恨力不得磔逆豫，忍事之邪？留
亦死，不即豫亦死，不愿偷生鼠狗间，愿就鼎镬无悔。”
黏罕怒，将杀之，旁一酋唶曰：“此真忠臣也。”目止剑士，
为之跪请，得流递冷山。《流递》，犹编窜也。云中至冷山，
行六十日，地苦寒，四月草生，八月已雪，穴居百家，陈
王悟室聚落也。悟室敬皓，使教其八子。和议将成，悟
室问所议十事，皓条析甚至。悟室曰：“汝性直，不诳我，
吾与汝如燕，遣汝归。”议遂行。会事中止，留燕南方二
帝迁居五国城，皓密遣人奏书，二帝闻祐陵讣，北向
泣血，旦夕临。绍兴十年，因谍者赵德书机事数万言，
达于帝。十一年，又求得太后书，遣李微持归。其后，梓
宫及太后归音，皓皆先报。金欲官皓，竟不能屈。未几，
金主以生子大赦，许使人还乡。皓在遣中，十二年七
月，见于内殿。皓留北中十五年，忠义之声，闻于天下。
既对，退见秦桧，语连日，桧不怿。八月，除徽猷阁直学
士、提举万寿观兼权直学士院。李文会劾皓，出知饶州。明年大水，中官白锷宣言：“燮理乖盭，洪尚书名闻
天下，胡不用？”桧闻之愈怒，罢皓，提举江州太平观，寻
除饶州通判。李勤又附桧诬皓作《欺世飞语》，责濠州
团练副使，安置英州。居九年，始复朝奉郎，徙袁州，至
南雄州卒，年六十八。久之，复徽猷阁学士，谥忠宣。